Der blev mellem jul og nytår samlet nok penge ind til at gøre en forskel, så flere kan få hjælp - også i nattetimerne.

Tilbage i december samlede den 21-årige nordjyske streamer Jacob ”Jaxstyle” Krull lidt over 1,2 millioner kroner ind til Psykiatrifonden. Pengene samlede han ind ved at livestreame sig selv uafbrudt i fire døgn mellem jul og nytår. Nu får pengene et formål. Psykiatrifonden har nemlig valgt at bruge pengene på at udvide åbningstiderne for sin chatrådgivning, så man torsdag og fredag kan chatte med en rådigver helt til klokken 2 om natten. - Det er SÅ fedt, at pengene kommer til at gøre en reel forskel, da mange tror, at når de donerer penge, så ender de bare nede i et bundløst hul… Men at kunne se, at pengene faktisk gør en konkret forskel, og der faktisk er økonomi til at forlænge åbningstiderne… Det er så fedt! Og med den viden om, at der højst sandsynligt er nogen, som bliver hjulpet på den tid af døgnet, hvor de måske ikke kunne få hjælp før, det betyder rigtig meget, lyder det fra Jacob ”Jaxstyle” Krull selv. Herunder kan du se TV2 Nords indslag om indsamlingen fra den 30. december. Den største indsamling nogensinde I første omgang var målet med indsamlingen at samle 150.000 kroner ind, men pengene væltede ind. Ved at have indsamlet 1.225.541 kroner er hans indsamling den største personlige indsamling til psykiatrien nogensinde. - Behovet er stort, og det bliver ikke mindre. Jacobs helt vilde indsamling gør det muligt for os at åbne for chatrådgivning om natten, og vi kan se, at mange har et behov, siger Liza Johnson, der er rådgivningsleder i Psykiatrifonden og fortsætter: - Der er især mange unge på chatten, som har brug for at få råd om deres egne erfaringer med psykisk sygdom, tunge tanker og følelser og sårbarhed, som de har svært ved at tale om med venner eller familie. Dem kommer vi endnu bedre i møde nu. Og vi er klar til at åbne for mere chatrådgivning på alle tider af døgnet, siger hun.